b"\n_START_ARTICLE_\nCarrer d'en Fort\xc3\xb3 (Tortosa)\n_START_SECTION_\nDescripci\xc3\xb3\n_START_PARAGRAPH_\nComunica amb el carrer Major de Remolins i amb el carrer de Jerusalem, a m\xc3\xa9s amb el paral\xc2\xb7lel de l'Esplanada a trav\xc3\xa9s del carrer\xc3\xb3 d'en Fort\xc3\xb3._NEWLINE_\xc3\x89s un carrer d'uns 55 metres de longitud i de 2,5 metres d'ample. L'habitatge n\xc3\xbam. 9 \xc3\xa9s modern, per\xc3\xb2 els altres conserven una estructura i una distribuci\xc3\xb3 possiblement de la darreria del segle XIX o comen\xc3\xa7ament del XX, simplement amb les fa\xc3\xa7anes arrebossades modernament en alguns casos. L'al\xc3\xa7ada dels habitatges oscil\xc2\xb7la entre el compost per planta i pis i el que t\xc3\xa9 planta, dos pisos i golfes._NEWLINE_En destaquen les cases n\xc3\xbam. 24 i n\xc3\xbam. 12. La n\xc3\xbam. 24 \xc3\xa9s de planta i dos pisos, poc modificada. La fa\xc3\xa7ana encara resta emblanquinada. Mostra a l'est el mur de separaci\xc3\xb3, fet amb maons de cantell refor\xc3\xa7ats a cada tram per pilastres de ma\xc3\xb3 pla. Presenta teulada amb estructura de fusta i obertures petites allindades amb cert esplandit._NEWLINE_La n\xc3\xbam. 12 t\xc3\xa9 planta i un pis. La fa\xc3\xa7ana \xc3\xa9s arrebossada simulant carreus, i sota el volad\xc3\xads hi ha una l\xc3\xadnia de manises de dibuix geom\xc3\xa8tric, d'influ\xc3\xa8ncia modernista._NEWLINE_Alguns habitatges tenen balcons de ferro amb base de manises vidriades decorades. D'altres tenen nom\xc3\xa9s finestres.\n_START_SECTION_\nHist\xc3\xb2ria\n_START_PARAGRAPH_\nEl carrer \xc3\xa9s dins del barri de Remolins, l'antic sector reservat als jueus. Encara que els habitatges estaven constru\xc3\xafts com a molt antic al segle XIX, havent desaparegut les construccions originals, mant\xc3\xa9 el tra\xc3\xa7at medieval del segle XII."